**Haldusleping Pärnu maakonnas ühistranspordi korraldamise haldusülesannete üleandmiseks nr** 17-00119/183

**Maanteeamet (**edaspidi **MNT),** mida esindab põhimääruse alusel peadirektor **Priit Sauk**

ja

**Mittetulundusühing Pärnumaa Ühistranspordikeskus** (edaspidi **ÜTK**), mida esindab juhatuse liige **Andrus Kärpuk** põhikirja alusel,

MNT ja ÜTK (edaspidi koos pooled või eraldi pool) sõlmisid ühistranspordiseaduse § 15 lõike 2 (RT I, 04.07.2017, 2 - jõust. 01.01.2018) alusel ning võttes arvesse halduskoostöö seaduse § 13 lg 11 punkti 24 ja asjaolu, et Pärnu maavalitsuse ja ÜTK vahel 05.12.2014 sõlmitud haldusleping nr 3-3/2014/308-1 on 29.09.2017 kokkuleppega nr. 3-3/17/207-1 lõpetatud alates 01.01.2018, halduslepingu (edaspidi leping) alljärgnevas:

1. **ÜLDSÄTTED**
	1. Lepinguga annab MNT ÜTK-le üle MNT-le ühistranspordiseaduse (ÜTS) §-s 16 sätestatud ülesanded Pärnu maakonnas (edaspidi maakond või maakonnad) lepingus märgitud ulatuses. Lepingus otsesõnu nimetamata kohustused, mis tulenevad ÜTS-st MNT-le ei lähe ÜTK-le üle.
	2. Lepingu täitmisel lähtuvad pooled ÜTS-st ja selle alusel ning täitmiseks välja antud ja tulevikus välja antavatest õigusaktidest ja sõlmitavatest avaliku teenindamise lepingutest.
	3. Lepinguga volitab MNT ÜTK-i täitma alates 01.01.2018.a lepingus loetletud kohustusi, andes ühtlasi üle nende ülesannete täitmiseks vajalikud lepingud, materjalid, muud dokumendid ja riikliku ühistranspordiregistri kasutamise õiguse ulatuses, mis on vajalik lepingu täitmiseks.
	4. Põhjendatud vajaduse korral on MNT-l õigus ise teha avaliku teenindamise lepingus sätestatud toiminguid.
	5. Mistahes lepingust tulenevaid kohustusi on ÜTK kohustatud täitma üksnes eeldusel, et ÜTK-le tagatakse selleks vajalikud rahalised vahendid. Kui vajalikke rahalisi vahendeid ei tagata, on ÜTK-l õigus keelduda lepinguliste kohustuste täitmisest ilma sanktsioonideta ja lepingus sätestatud juhtudel leping erakorraliselt üles ütelda.
	6. Pärnu maakonnas kehtivad alljärgnevad avaliku teenindamise lepingud koos lisade ja kokkulepetega:
		1. Vändra Karu OÜ (vedaja) Pärnu maakonna bussiliiniveo avaliku teenindamise leping diagonaalliinidel nr 2008/1, 19.11.2008;
		2. ATKO Bussiliinid AS (vedaja) Pärnu maakonna bussiliiniveo avaliku teenindamise leping linnaümbruse liinidel nr 2008/2, 19.11.2008;
		3. M.K.Reis-X OÜ (vedaja) Pärnu maakonna bussiliiniveo avaliku teenindamise leping lõunaliinidel nr 2008/3, 19.11.2008;
		4. Hansa Bussiliinid AS (vedaja) Pärnu maakonna bussiliiniveo avaliku teenindamise leping põhjaliinidel nr 2008/4, 19.11.2008;
		5. Rapla Bussipark OÜ (vedaja) Kaugliiniveo avaliku teenindamise otseleping 1-AOL, 15.12.2015;
		6. L&L AS (vedaja) Lääne maakonna bussiliiniveo avaliku teenindamise leping liinigrupis nr 3, nr 1 3-3/ 152, 01.04.2010;
		7. Kihnu Veeteed (vedaja) Kihnu-Munalaid-Kihnu, Kihnu-Pärnu-Kihnu ja Munalaid-Manilaid-Munalaid reisiparvlaevaliinide avaliku teenindamise leping nr 2015/08-17, 17.08.2015;
		8. Pärnu Takso OÜ (vedaja) Avaliku teenindamise otseleping nr. 2/2014, 15.12.2014 sõitjateveo korraldamiseks maakonna tellimusliinil Pärnu Bussijaam – Lennujaam – Munalaid ja ametliku jäätee olemasolul Kihnu.
2. **POOLTE ÕIGUSED JA KOHUSTUSED**

2.1. ÜTK-l on kohustus:

2.1.1. suunata ja koordineerida koostöös MNT-ga ühistranspordi arengut bussiliikluse valdkonnas maakonnas ning töötada välja ja viia ellu asjaomaseid arengukavasid, mida rahastatakse riigieelarvest, omavalitsusüksuste eelarvetest, ettevõtjate sihteraldistest ning muudest vahenditest;

2.1.2. korraldada maakonna elanike liikumisvajaduse uuringuid, et selgitada välja nõudlus ühistransporditeenuse järele ning eri liiki vedude korraldamise otstarbekus ja võimalused;

2.1.3. vajadusel määrata kindlaks ühistranspordi teenindustaseme normid maakonna avalikel bussiliinidel ning koos vedajatega tagada nende järgimist;

2.1.4. kujundada maakonnas üleriigilise ja kohaliku võrguga seotud ühistranspordi avalikke bussiliinide võrku;

2.1.5. kehtestada maakonna avalike bussiliinide sõiduplaanide koostamise nõuded ja nende sõiduplaanide esitamise, läbivaatamise, muutmise ja kinnitamise kord, lähtudes MNT kehtestatud näidisvormidest;

2.1.6. kinnitada ÜTS-s sätestatud juhtudel maakonna bussiliinide sõiduplaanid, arvestades kaugbussiliinide ning valla- ja linnaliinide sõiduplaanidega, parvlaevade, lennukite ja rongide sõiduplaanidega ja asjaomaste kohalike omavalitsuste ettepanekutega;

2.1.7. organiseerida maakonna avalike bussiliinide ühtse pileti- ja infosüsteemi kasutusele võtmist, haldamist ja arendamist;

2.1.8. korraldada maakonna bussiliinide infrastruktuuri objektide planeerimist, rajamist, korrashoidu ja kasutamist ning võtta meetmeid ühissõidukitele soodusliiklusolude loomiseks, kui selleks on olemas riigieelarvelised vahendid;

2.1.9. annab seaduses sätestatud juhtudel maakonnaliinil, välja arvatud riigisisesel kaugliinil, liinilubasid ja kinnitab sõiduplaanid ning peab sellekohast arvestust;

2.1.10. korraldada avalikke konkursse ja riigihankeid vedajate valimiseks avalikule liiniveole ÜTS-is ettenähtud juhtudel ja sõlmida vedajatega avaliku teenindamise lepinguid;

2.1.11. taotleda MNT-lt ÜTS-is sätestatud korras riigieelarvest toetust maakonna ühistranspordi ja selle korraldamise rahastamiseks bussiliikluse ja parvlaevaliikluse valdkonnas, esitades selleks määratud tähtajaks ja kehtestatud korrale põhjendatud eelarvetaotluse;

2.1.12. taotleda valla ja linnavolikogudelt ning omavalitsuste liidult osa eelarveraha tsentraliseerimist, et kasutada seda maakonna bussiliikluse arengu rahastamiseks, maakonna bussiliinide toetamiseks ning sõidusoodustuste kohta;

2.1.13. töötada välja ja esitada MNT-le ettepanekuid avaliku bussiliiniveo sõidukilomeetri tariifide, sõidupiletihindade ja sõidusoodustuste kehtestamiseks;

2.1.14. tagada koos vedajatega vajaliku teabe olemasolu bussipeatustes ja sõidupiletite müügikorraldus maakonna avalikel bussiliinidel. Kui see on majanduslikult otstarbekas, siis võib avalikku teabe levitamist korraldada ka riigihanke või konkursi korras leitud lepinguline partner;

2.1.15. korraldada koostöös MNT-ga järelevalvet avaliku teenindamise lepingute täitmise üle ja antud liinilubade veotingimuste täitmise üle;

2.1.16. teha vajaduse korral ettepanekuid avaliku teenindamise lepingute muutmiseks ja menetleda vedajate poolt esitatud lepingute muutmise ettepanekuid;

2.1.17. aidata kaasa piletikontrolli tööle maakonna avalikel bussiliinidel ja parvlaevaliinidel;

2.1.18. täita raamatupidamisalaseid kohustusi vastavalt riigi raamatupidamise üldeeskirjale;

2.1.19. tasuda vedajatele sõlmitud avaliku liiniveo lepingute alusel osutatud teenuste eest riigieelarvest eraldatud sihtotstarbelisest toetusest, valla- ja linnavolikogude eelarvelistest vahenditest, ettevõtjate sihteraldistest ja piletitulust;

2.1.20. teha koostööd maakonna omavalitsusüksustega ja omavalitsuste liiduga ning maakonnaga piirnevate maakondade KOV-de ja ühistranspordikeskustega lepingus loetletud ülesannete täitmisel;

2.1.21. informeerida MNT-d asjaoludest, mis takistavad lepinguga pandud kohustuste täitmist;

2.1.22. käsutada ühistranspordi sihtotstarbelist toetust ranges vastavuses sihtotstarbega ning raamatupidamisalaste õigusaktidega;

2.1.23. koostada ja esitada MNT-le aruanne vedajate koondina vastavalt ÜTS-s kehtestatud korrale;

2.1.24. koostada ja esitada tähtaegselt ühistranspordi kohta ettenähtud muid aruandeid ja taotlusi ning esitada andmeid Riiklikusse Ühistranspordiregistrisse (ÜTRIS);

2.1.25. koguda piletimüügi- ja/või valideerimissüsteemi vahendusel andmeid sõitjate liikumise kohta ja koostada andmete alusel liiniprofiilid ja liikumiste maatriksi;

2.1.26. analüüsida busside kasutatavuse muutumist peatuste täpsusega ja hinnata kasutatavuse muutumise põhjuseid;

2.1.27. teostada liinide tasuvuse analüüsi ja omama ülevaadet erinevate piletitoodete kasutamise osakaaludest sõitjate poolt liinide kaupa;

2.1.28. teostada piletimüügi- ja valideerimise andmete analüüsi, eesmärgiga tuvastada võimalikke piletimüügi- ja valideerimise kohustuse rikkumisi. Analüüs peab sisaldama järeldusi, kas ja millistel liinidel võib rikkumisi esineda;

2.1.29. teostada liinivõrgu logistilist analüüsi, mille alusel viia vajadusel sisse muudatusi liinivõrku. Muudatuste eesmärgiks on sõitjate sõidunõudluse parem rahuldamine ja efektiivsema liinivõrgu koostamine;

2.1.30. tagada piletimüügi- ja valideerimise süsteemide haldamine juhul, kui piletimüügisüsteem on ATL kohaselt tellija valduses. Sõlmida vajadusel kokkulepped KOV-dega toetuste maksmise kohta maakondlikule liiniveole. Tagada koostöös vedajatega vajalike piletitoodete väljaarendamine;

2.1.31. korraldada vedu ümber vastavalt liikluskorralduse muudatustele (nt sulgemised, ümbersõidud, üritused jne);

2.1.32. lahendada sõitjate sisulisi kaebusi. Kui kaebusest selgub, et tuleb läbi viia väärteomenetlus, annab viivitamatult kaebuse koos asjasse puutuvate materjalidega üle MNT-le.

2.2. MNT-l on õigus:

2.2.1. igakuiselt nõuda piletimüügi- või valideerimise andmete esitamist;

2.2.2. anda soovitusi, et muuta avalikule liiniveole antavaid toetusskeeme vabariigis ühtlasemaks.

2.2.3. suunata ja koordineerida koostöös ÜTK-ga ühistranspordi arengut.

2.3. MNT-l on kohustus:

2.3.1. vaadata läbi ÜTK poolt esitatud taotlused ühistranspordi rahastamiseks ning taotleda ÜTS-is sätestatud korras riigieelarvest toetust maakonna ühistranspordi rahastamiseks, kui kehtivatest õigusaktidest ei tulene teisiti;

2.3.2. kehtestada ministri kehtestatud kõrgeima sõidukilomeetri hinna või piletihinna piires sõidukilomeetri hinda või piletihinda maakonnaliinidel;

2.3.3. teha igakülgset koostööd ÜTK-ga Euroopa Liidu tõukefondidest toetuste taotlemisel ühistranspordiga seotud projektide rahastamiseks;

2.4. ÜTK-l on õigus:

2.4.1. teostada lepingu kohase täitmise järelevalvet avaliku teenindamise lepingute üle;

2.4.2. teha MNT-le põhjendatud ettepanekuid liinivõrgu, sõiduplaanide, marsruutide ja piletihindade muutmiseks ning vajadusel taotleda muudatuste rahastamiseks MNT-lt sihtotstarbelisi rahalisi vahendeid.

2.5. MNT-l on õigus:

2.5.1. kontrollida lepinguga ÜTK-lele antud kohustuste täitmist, sealhulgas ÜTK poolt peetavat maakonnasiseste bussivedude maksumuse kuluarvestust, piletitulu laekumise ja bussiliinide riikliku sihtotstarbelise toetuse kasutamise arvestust liinide, liinigruppide ja vedajate lõikes;

2.5.2. teostada haldusjärelevalvet ÜTK-le riigieelarvest eraldatud rahaliste vahendite sihtotstarbelise kasutamise üle;

2.5.3. ÜTK tegevuse üle haldusjärelevalve teostamisel nõuda järelevalve läbiviimiseks vajalikke mistahes dokumente, andmeid, teavet, selgitusi jms;

2.5.4. osaleda ÜTK poolt vedaja valimiseks korraldatud riigihangete komisjonides;

2.5.5. saada ligipääsud vedaja aruannetele, piletimüügi- ja/või valideerimisaruannetele, GPS andmetele, valvekaameratele;

2.5.6. osaleda lepingut puudutavates küsimustes ÜTK töökoosolekutel.

1. **LEPINGUGA ÜLEANTAV**
	1. Lepingu kohaselt antakse MNT-lt ÜTK-ile üle:
		1. Pärnumaa ühistranspordivõrgu ja liikuvusnõudluse uuringute materjalid, nendega kaasnevad õigused ja kohustused sh autoriõigused;
		2. avaliku teenindamise lepingud koos nende juurde kuuluvate kokkulepetega ja nendega kaasnevad õigused ja kohustused ning kõik lepingutega seotud dokumendid;
		3. kinnitatud sõiduplaanid;
		4. ÜTRIS kasutamiseks vajalikud paroolid;
		5. ühistranspordi bussivedude alaste dokumentide toimikud;
		6. muud lepingu täitmiseks vajalikud dokumendid ja materjalid.
	2. loetelus nimetatud lepingud, materjalid, dokumendid ja ÜTRIS-e kasutusõigus on juba ÜTK valduses Pärnu Maavalitsusega 05.12.2014 sõlmitud halduslepingu nr 3-3/2014/308-1 alusel.
2. **LEPINGU MUUTMINE, LÕPETAMINE  JA ÜLESÜTLEMINE**
	1. Lepingu tingimusi võib muuta poolte kokkuleppel. Poole ettepanek vaadatakse teise poole poolt läbi hiljemalt 1 kuu jooksul. Lepingutingimuste muutmiseks sõlmitakse kirjalik kokkulepe.
	2. Lepingu lõpetamine toimub poolte kokkuleppel.
	3. Kui üks pooltest ei täida lepingulisi kohustusi olulisel määral, on teisel poolel õigus leping ühepoolselt üles öelda, teatades sellest teisele poolele kirjalikult 3 kuud ette.
	4. ÜTK-l on õigus lepingu täitmine peatada, teavitades sellest MNT-d 5 tööpäeva ette, kui ei tagata lepingust tulenevate ülesannete täitmiseks vajalikke rahalisi vahendeid. Kui lepingust tulenevate kohustuste täitmiseks vajalikke rahalisi vahendeid ei tagata ka hiljemalt 30 tööpäeva jooksul eelmises lauses nimetatud teate saamisest ÜTK-lt, on ÜTK-l õigus leping erakorraliselt üles ütelda.
3. **MUUD TINGIMUSED**
	1. Pool ei tohi lepingust tulenevaid õigusi ja kohustusi üle anda kolmandatele isikutele.
	2. Kui ÜTK  süül ei tasuta avaliku teenindamise lepingu alusel vedajatele tähtaegselt, vastutab tasumisega viivitamise eest ÜTK.
	3. Lepingu täitmisel tekkinud vaidlused ja lahkarvamused lahendavad pooled läbirääkimiste teel. Kokkuleppe mittesaavutamisel lahendatakse vaidlused Tallinna Halduskohtus.
	4. Leping on allkirjastatud digitaalselt.
	5. Halduslepingut on võimalik vaidlustada halduskohtumenetluse seadustikus sätestatud korras Tallinna Halduskohtus 30 päeva jooksul arvates halduslepingu teatavakstegemisest.
	6. Haldusleping jõustub alates 01.01.2018.
	7. Leping on tähtajatu.
4. **POOLTE ANDMED:**

|  |  |
| --- | --- |
|  |  |
| **ÜTK:** **Andrus Kärpuk**Mittetulundusühing Pärnumaa Ühistranspordikeskusregistrikood: 80375665 Akadeemia 2, 80010, Pärnu linn, (allkirjastatud digitaalselt) |  |

**MNT**

**Priit Sauk**

registrikood 70001490

Teelise 4, 10916, Tallinn

(allkirjastatud digitaalselt)

Lepingu lahutamatu lisa: ÜTK ja Pärnu Maavalitsuse poolt 05.12.2014 sõlmitud Halduslepingu nr 3-3/2014/308-1 lõpetamise kokkulepe nr 3-3/17/207-1, sõlmitud 29.09.2017;